b'\n_START_ARTICLE_\nKabala i Pardes\n_START_PARAGRAPH_\nU Kabali se koristi model tuma\xc4\x8denja poznat pod imenom Pardes (\xd7\xa4\xd6\xb8\xd6\xbc\xd7\xa8\xd6\xb0\xd7\x93\xd6\xb5\xd7\xa1) \xc5\xa1to je akronim sastavljen od naziva \xc4\x8detiriju razina tuma\xc4\x8denja: Pe\xc5\xa1at, Remez, Dera\xc5\xa1 i Sod. Model je za Kabalu zna\xc4\x8dajan zbog toga \xc5\xa1to Kabala mnoga svoja tuma\xc4\x8denja temelji upravo na jednoj od razina Pardes, a to je razina Sod. Na toj se razini tra\xc5\xbei ono najdublje i skriveno zna\xc4\x8denje nekog biblijskog teksta koje nije vidljivo od prve pri \xc4\x8ditanju na razini doslovnog teksta, tj. Pe\xc5\xa1at.\n_START_SECTION_\nPrimjer iz knjige postanka, Post 2,3:\n_START_PARAGRAPH_\nInteresantno je osvrnuti se na uobi\xc4\x8dajeni prijevod teksta Post 2,3: \xe2\x80\x9eI blagoslovi Bog sedmi dan i posveti, jer u taj dan po\xc4\x8dinu od svega djela svoga koje u\xc4\x8dini.\xe2\x80\x9c _NEWLINE_U izvorniku \xc4\x8ditamo: Vajvarek Elohim et-jom ha\xc5\xa1vii, vajkade\xc5\xa1 oto ki bo \xc5\xa1avat mikol-melakto a\xc5\xa1er-bara Elohim la\'asot. Prevedeno vjerno izvorniku: "I blagoslovi Elohim sedmi dan i posveti ga jer u taj dan po\xc4\x8dinu od svega djela svoga koje Elohim stvori da se \xc4\x8dini. _NEWLINE_O\xc4\x8dito je da prevo\xc4\x91enje tog teksta ovisi o tome kako shva\xc4\x87amo Bo\xc5\xbeje stvaranje: Je li Bog stvorio sve jednom zauvijek, kona\xc4\x8dno dovr\xc5\xa1io svoje stvaranje te u sedmi dan po\xc4\x8dinuo, ili je stvaranje neka vrst emanacije Bo\xc5\xbejih atributa pa je kao takvo podlo\xc5\xbeno daljnjem dovr\xc5\xa1avanju kroz ljudsko \xc4\x8dinjenje \xe2\x80\x93 a upravo na tu drugu opciju upu\xc4\x87uje infintiv la\'asot (za \xc4\x8diniti) u funkciji namjerne re\xc4\x8denice: da se dalje \xc4\x8dini.\n_START_SECTION_\nU psihologiji\n_START_PARAGRAPH_\nPrimjena PaRDeS \xc4\x87e zna\xc4\x8diti da se polazi od neposredne danosti psihi\xc4\x8dkog \xc5\xbeivota: \xe2\x80\x9eJa ne\xc5\xa1to sada do\xc5\xbeivljavam\xe2\x80\x9c._NEWLINE_Psihi\xc4\x8dki \xc4\x8din u svojoj neposrednoj o\xc4\x8ditovanosti predmet je tuma\xc4\x8denja na razini Pe\xc5\xa1at. U skladu s Aristotelovim u\xc4\x8denjem o du\xc5\xa1i, du\xc5\xa1a je na neki na\xc4\x8din re-prezentacija (nanovo uprisutnjenje) vanjskih bi\xc4\x87a (he psyhe ta onta pos esti panta) \xc5\xa1to zna\xc4\x8di da je du\xc5\xa1a je na neki na\xc4\x8din nanovo uprisutnjenje bi\xc4\x87a u:_NEWLINE_njihovom vidu snage \xc5\xa1to \xc4\x8dini du\xc5\xa1a Nefe\xc5\xa1;_NEWLINE_njihovom obliku (formi) \xc5\xa1to \xc4\x8dini du\xc5\xa1a Ruah;_NEWLINE_njihovoj logosnosti \xc5\xa1to \xc4\x8dini du\xc5\xa1a Ne\xc5\xa1ama;_NEWLINE_njihovoj iz-govorenosti od Boga \xc5\xa1to \xc4\x8dini du\xc5\xa1a Haja._NEWLINE_Smisao Remez_NEWLINE_Ono \xc5\xa1to se tuma\xc4\x8di (psihi\xc4\x8dki akt) neodjeljivo je od onog tko tuma\xc4\x8di (psihi\xc4\x8dki subjekt). Pitanje: \xc5\xa0to je narav (smisao) psihi\xc4\x8dkog akta kada se on promatra pod vidom njegove forme?_NEWLINE_No, samo promatranje ima neku formu, stoga psihi\xc4\x8dki \xc4\x8din pod vidom svoje forme biva tuma\xc4\x8den\xc2\xa0 (psihi\xc4\x8dkim) \xc4\x8dinom promatranja kojem je isto tako inherentna forma! Dakle, forma u \xc4\x8dinu promatranja susre\xc4\x87e se (doti\xc4\x8de) formu u predmetu promatranja koji je sam psihi\xc4\x8dki \xc4\x8din. _NEWLINE_Smisao Dera\xc5\xa1_NEWLINE_Psihi\xc4\x8dki subjekt svojim psihi\xc4\x8dkim \xc4\x8dinom pod vidom logosnosti \xe2\x80\x93 du\xc5\xa1a Ne\xc5\xa1ama,\xc2\xa0 tuma\xc4\x8di sam psihi\xc4\x8dki \xc4\x8din pod vidom logosnosti; zna\xc4\x8di, du\xc5\xa1a Ne\xc5\xa1ama tuma\xc4\x8di svoje vlastite \xc4\x8dine pod vidom njihove logosnosti. Koji je homileti\xc4\x8dki (dera\xc5\xa1) smisao u tome?_NEWLINE_Taj da du\xc5\xa1a treba po\xc5\xa1tovati svoju vlastitu umnost i njome se rukovoditi u susretanju dinamike (kretanje snaga) vanjskog svijeta, a to \xc4\x8dini djelovanjem u vrlini._NEWLINE_Smisao Sod_NEWLINE_Du\xc5\xa1a pod vidom svoje iz-govorenosti od Boga \xe2\x80\x93 du\xc5\xa1a Haja, tuma\xc4\x8di svoje vlastite \xc4\x8dine pod vidom njihove iz-govorenosti od Boga. To vi\xc5\xa1e i nije tuma\xc4\x8denje, nego je boravak (\xd7\xa9\xd6\xb8\xd7\x81\xd7\x94\xd7\x95\xd6\xbc\xd7\xaa: \xc5\xa1ahut) subjekta tuma\xc4\x8denja u objektu tuma\xc4\x8denja: budu\xc4\x87i je u tom slu\xc4\x8daju subjekt istovjetan objektu to ostaje samo boravak (\xc5\xa1ahut) kojeg je smisao: prisutnost onog prisustvuju\xc4\x87eg u samom sebi, drugim rije\xc4\x8dima (ve\xc4\x87 uobi\xc4\x8dajenima) to je svjesnost same svijesti o sebi samoj kao boravku u prostoru u kojem govori Bog. Najdublja tajna psihi\xc4\x8dkog \xc4\x8dina jest to da je on \xe2\x80\x93 u svojoj najvi\xc5\xa1oj potenciji \xe2\x80\x93 svijest o onom \xc5\xa1to govori Bog, zapravo, svjesnost o samom govoru Bo\xc5\xbejem. Boravak du\xc5\xa1e Haja u samoj sebi i slu\xc5\xa1anje Boga \xc4\x8dini bit molitve (t\'fila).'